Cyngor Cydweithrediad y Gwlff

Sefydliad rhynglywodraethol, cynghrair milwrol ac undeb economaidd rhanbarthol yng Ngwlff Persia yw'r Cyngor Cydweithrediad ar gyfer Gwladwriaethau Arabaidd y Gwlff,, yn fyr Cyngor Cydweithrediad y Gwlff, sy'n cynnwys chwe aelod: Bahrain, Catar, Coweit, yr Emiradau Arabaidd Unedig, Oman, a Sawdi Arabia. Lleolir prif bencadlys y cyngor yn Riyadh, prifddinas Sawdi Arabia. Arwyddwyd Siarter y Cyngor ar 25 Mai 1981, gan sefydlu'r cyngor yn ffurfiol. Mae pob un o'r aelod-wladwriaethau cyfredol yn freniniaethau, gan gynnwys tair brenhiniaeth gyfansoddiadol, dwy frenhiniaeth absoliwt, ac un frenhiniaeth ffederal. Cafwyd trafodaethau ynghylch derbyn Gwlad Iorddonen, Moroco, ac Iemen yn aelodau yn y dyfodol. Irac ydy'r unig un o wladwriaethau Arabaidd y Gwlff nad yw'n aelod, ac Iemen ydy'r unig wlad yng ngorynys Arabia nad yw'n aelod. Yn ystod y Gwanwyn Arabaidd yn 2012, cynigiodd Sawdi Arabia drawsnewid y Cyngor yn "Undeb y Gwlff" gyda rhagor o gydweithio ac integreiddio economaidd, gwleidyddol, a milwrol, i geisio gwrthbwyso dylanwad Iran yn y rhanbarth; fodd bynnag, gwrthodwyd hyn gan wledydd eraill. Yn 2014, meddai Khalifa bin Salman Al Khalifa, Prif Weinidog Bahrain, fod materion cyfoes yn y Dwyrain Canol yn amlygu pwysigrwydd y cynnig. Ffurfiwyd Llu Tarian yr Orynys, cangen filwrol y Cyngor, ym 1984.